Konstabel gewond toe polisie bankroof onderbreek | Netwerk24
Konstabel gewond toe polisie bankroof onderbreek
Deur Alet Joubert 21 April 2017 18:53
'n Polisiekonstabel is Vrydag in 'n skietgeveg met 'n groep gewapende mans buite 'n bank in Ogies in Mpumalanga gewond.
Brig. Leonard Hlathi, polisiewoordvoerder, sê die polisie was omstreeks 04:00 met patrolliewerk besig toe hulle inligting ontvang het oor 'n groep mense wat verdag opgetree het by 'n bank in die dorp.
"Toe die konstabel en sy kollega daar aankom, het hulle drie voertuie naby die bank gesien. Skielik het 'n groep gewapende mans op hulle afgestorm en begin skiet."
Die twee polisiebeamptes het teruggeskiet en hulp ingeroep. Terwyl hulle skuiling teen die koeëls gesoek het, is die konstabel gewond en het die aanvallers gevlug.
Terwyl die gewonde konstabel na 'n hospitaal gehaas is, het ander beamptes verder ondersoek ingestel.
"Dit blyk dat die rowers reeds toegang tot die bank verkry en 'n kluis opgeblaas het. Maar hulle is onderbreek toe die konstabel en sy kollega op hulle afgekom het."
Die polisie het plofstof op die toneel gekry en afgekom op 'n man wat glo geld by die bank wou onttrek maar toe deur die rowers in sy motor toegesluit is. Die rowers het met die sleutels weggekom.